| **Alfredas Franckaitis** |
| --- |
| Gimė | 1921 m. spalio 29 d.Karaliaučius |
| Mirė | 2013 m. kovo 6 d. (91 metai)Vėrblekas prie Zulingeno, Vokietija |
|  |
| Veikla | poetas, vertėjas, visuomenės veikėjas, evangelikų pastorius |

**Alfredas Franckaitis** (vok. *Alfred Franzkeit*, 1921 m. spalio 29 d. Karaliaučiuje – 2013 m. kovo 6 d. Vėrbleke prie Zulingeno, Vokietija) – Vokietijos ir Lietuvos rašytojas, poetas, publicistas, lietuvių literatūros vertėjas, visuomenės veikėjas, evangelikų pastorius.

Biografija
----------

Gimė vokiškoje šeimoje, tačiau nuo kūdikystės gyveno Lietuvoje – Kybartuose, Virbalyje, nuo 1926 m. Kaune. 1940 m. Kaune baigė gimnaziją. 1941 m. sausio mėn. repatrijavo į Vokietiją. 1942–1944 m. tarnavo vermachte, triskart sužeistas, karo pabaigoje Čekoslovakijoje amerikiečių paimtas į nelaisvę, iš kurios greitai buvo paleistas. 1946–1952 m. studijavo evangelikų teologiją Erlangene, Fensteryje. 1952–1984 m. kunigavo Freištate (Žemutinė Saksonija). Nuo 1992 m. Lietuvos rašytojų sąjungos narys.

Kūryba
------

Vaikystėje puikiai išmokęs lietuvių kalbą, dar gimnazijoje ėmė rašyti eilėraščius vokiečių ir lietuvių kalbomis, Vokietijoje ėmė skelbti juos nuo 1952 m. Lietuvoje – prasidėjus Atgimimui: „Poezijos pavasario" almanachuose, „Literatūroje ir mene", „Dienovidyje" ir kituose leidiniuose. Nuo 1988 m. buvo nuolatinis „Poezijos pavasario" festivalių dalyvis.

Nuo 1956 m. leidžiamo metraščio „Heimatgruss" („Tėviškės pasveikinimas"), kuriame būdavo skelbiami lietuvių rašytojų poezijos ir prozos kūrinių vertimai, sudarytojas, redaktorius ir leidėjas. Baltų draugijos Vokietijoje narys, jos vokiečių-lietuvių skyriaus pirmininkas. Išleido Jurgio Zauerveino poetinės kūrybos (rink. „Rūgštaus vyno eilėraščiai" = Sauerwein-Gedichte 1993, vokiečių ir lietuvių k.). Vertė 332 lietuvių poetų kūrybą, tarp jų: Maironis, Vincas Mykolaitis-Putinas, Jurgis Baltrušaitis, Faustas Kirša, Salomėja Nėris, A. Jasmantas, Justinas Marcinkevičius ir kiti. Išvertė Juozo Grušo, Algirdo Landsbergio dramų.

Bibliografija
-------------

* Meilės ir ilgesio eilės: eilėraščiai. – Vilnius: Lietuvos rašytojų sąjungos leidykla, 1999. – 92 p. – ISBN 9986-39-122-9

**Vertimai**

* *Die Chronik der Litauischen Katholischen Kirche*. – München: Baltische Gesellschaft in Deutschland, 1983. – 50 p.: portr.
* *Der heilige Casimir, 1458–1484: zum Gedächtnis seines 500. Todestages / Simas Sužiedėlis*. – Stein am Rhein: Cristiana-Verl. 1984. – 96 p.: iliustr.
* *Der Wald: ein Poem / von Antanas Baranauskas*. – Leer: G. Rautenberg, 1987. – 31 p. – ISBN 3-7921-0357-5
* *Aus der Lyrik des litauischen Dichters Maironis: Nachdichtung*. – Leer/Ostfriesland: Gerhard Rautenberg, 1990. – 95 p.: portr.
* *Aus der Lyrik des litauischen Dichters Vincas Mykolaitis Putinas*. – Leer/Ostfriesland: Gerhard Rautenberg, 1991. – 112 p.: portr.
* *Duft von Roggen und Feuer / Justinas Marcinkevičius*. – Wehrbleck, 1996. – 165 p.: iliustr. – ISBN 9986-624-05-3
* *Aus dem Rautengärtchen: Dichterinnen aus Litauen*. – Sulingen, 2000. – 144 p.

Įvertinimas
-----------

* 1998 m. DLK Gedimino 4 laipsnio ordinas
* 2001 m. Joniškio rajono garbės pilietis

Šaltiniai
---------

1. ↑  Vokietijoje mirė lietuvių kultūros bičiulis, poetas Alfredas Franckaitis, 2013-03-14
2. ↑
3. ↑  *Alfredas Franckaitis*. Visuotinė lietuvių enciklopedija, T. VI (Fau-Goris). – Vilnius: Mokslo ir enciklopedijų leidybos institutas, 2004. 237 psl.
4. ↑
5. ↑